Lekker vir ontbyt saam met eiers en gebraaide tamatie of as ligte middagete voorgesit met ’n verskeidenheid slaai, soos romerige koolslaai, groenslaai en piekels.
Verhit die oond tot 200 °C en sit die rou boerewors, stukkies chorizo en halfgaar aartappels in ’n groot oondbak. Meng die olie, paprika, knoffel en brandrissievlokkies goed saam en giet oor die wors en aartappels in die oondbak. Meng met jou hande deur en voeg die roosmaryn- en tiemietakkies by. Oondrooster vir 25-30 minute totdat die aartappels heeltemal gaar en bros is. Skud die bak elke 10 minute liggies sodat die pankos egalig kan oondrooster. Haal uit die oond en rasper ’n bietjie vars suurlemoenskil oor. Druk ’n bietjie van die suurlemoen se sap daaroor uit. Sit warm voor. Lewer 4 porsies.